РЕГЛАМЕНТ (ЕО) № 801/2007 НА КОМИСИЯТА
от 6 юли 2007 година
относно износа за оползотворяване на някои отпадъци, изброени в приложение III или IIIA към Регламент (ЕО) № 1013/2006, в някои страни, за които Решението на ОИСР относно контрола върху трансграничното движение на отпадъци не се прилага
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 37, параграф 2 от него,
след консултация със заинтересованите страни,
като има предвид, че:
(1)
В съответствие с член 37, параграф 1 от Регламент № 1013/2006, Комисията изпрати писмено искане до всяка държава, към която не се прилага Решение C(2001)107/Окончателно на Съвета на ОИСР, отнасящо се до преразглеждането на Решение C(92)39/Окончателно относно контрола върху трансграничното движение на отпадъци, предназначени за операции по оползотворяване, с което изисква писмено потвърждение, че отпадъците, изброени в приложение III или IIIА към този регламент, износът на които не е забранен съгласно член 36 от регламента, могат да бъдат изнесени от Общността за оползотворяване в тази държава, както и да бъде посочена контролната процедура, ако има такава, която ще се използва в страната по местоназначение.
(2)
В тези искания, всяка страна беше помолена да посочи дали е избрала забрана или процедура на предварителна писмена нотификация и съгласие, или няма да упражни никакъв контрол по отношение на такива отпадъци.
(3)
Комисията получи отговори на писмените си искания от Алжир, Андора, Аржентина, Ботсвана, Беларус, Чили, Китай, Китай (Хонконг), Коста Рика, Гвиана, Индия, Лихтенщайн, Молдова, Оман, Перу, Филипини, Руска федерация, Шри Ланка, Тайван, Тайланд, Виетнам.
(4)
Някои държави не издадоха писмено потвърждение, че отпадъците могат да бъдат изнасяни за оползотворяване от Общността в тях. Затова в съответствие с член 37, параграф 2, алинея втора от Регламент (ЕО) № 1013/2006, за тези държави се приема, че са избрали процедура на предварителна писмена нотификация и съгласие.
(5)
Разпоредбите на настоящия регламент следва да заменят разпоредбите на Регламент (ЕО) № 1547/1999 на Комисията от 12 юли 1999 г. за определяне на процедури за контрол съгласно Регламент (ЕИО) № 259/93 на Съвета, които да се прилагат за превоза на определени видове отпадъци до определени страни, за които не се прилага Решение С(92)39 final на ОИСР (2). Поради това Регламент (ЕО) № 1547/1999 следва да бъде отменен,
ПРИЕ НАСТОЯЩИЯ РЕГЛАМЕНТ:
Член 1
Износът за оползотворяване на определени отпадъци, изброени в Приложения III или IIIA към Регламент (ЕО) № 1013/2006, и износът, на които не е забранен съгласно член 36, за определени държави, за които Решението на ОИСР не е приложимо, се регулират от процедурите, отразяващи изборът, направен от тези държави между:
а)
забрана;
б)
процедура на предварителна писмена нотификация и съгласие или;
в)
никакъв контрол в страната по местоназначение,
както е посочено приложението.
Член 2
Регламент (ЕО) № 1547/1999 на Комисията се отменя.
Член 3
Настоящият регламент влиза в сила на третия ден от публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юли 2007 година.